ยอดเงินลงทุนต่างชาติวูบ
ธปท.รายงานเงินลงทุนโดยตรงในไทยปี 2559 หดตัว 63% ขณะที่ยังมีเงินไหลออกสุทธิต่อเนื่อง
6 ก.พ. 2560

ธปท.รายงานเงินลงทุนโดยตรงในไทยปี 2559 หดตัว 63% ขณะที่ยังมีเงินไหลออกสุทธิต่อเนื่อง
ธนาคารแห่งประเทศไทย (ธปท.) รายงานว่า ในเดือน ม.ค.ที่ผ่านมา เงินลงทุนโดยตรงจากต่างประเทศมาลงทุนในไทย (เอฟดีไอ) มีเพียง 282 ล้านเหรียญสหรัฐ หรือ 9,909 ล้านบาท หากคิดอัตราแลกเปลี่ยนถัวเฉลี่ยของ ธปท.ที่ 35.14 บาท/เหรียญสหรัฐ ขณะที่ยอดเอฟดีไอทั้งปี 2559 มีมูลค่ารวม 3,286 ล้านเหรียญสหรัฐ หรือ 1.15 แสนล้านบาท ลดลงมากกว่าครึ่ง หรือ 63% เมื่อเทียบกับปี 2558 ที่มีเงินลงทุนโดยตรง 9,004 ล้านเหรียญสหรัฐ หรือ 3.16 แสนล้านบาท สะท้อนถึงความไม่เชื่อมั่นของนักลงทุนต่างชาติ
สำหรับเงินทุนเคลื่อนย้ายเดือน ธ.ค. 2559 มีเงินทุนไหลออกสุทธิ 5,555 ล้านเหรียญสหรัฐ หรือ 1.95 แสนล้านบาท เพิ่มขึ้น 49% จากเดือนก่อนหน้า ทำให้ทั้งปี 2559 เงินทุนไหลออกสุทธิ 2.48 หมื่นล้านเหรียญสหรัฐ หรือ 8.72 แสนล้านบาท เพิ่มขึ้น 45% จากปี 2558 โดยเงินทุนออกสุทธิในเดือน ธ.ค. 2559 สาเหตุหลักๆ มาจากการนำเงินออกไปฝากในต่างประเทศของกองทุนรวมที่ลงทุนในต่างประเทศ โดยเฉพาะไปฝากในฮ่องกง มาเก๊า และจีน และการออกไปลงทุนในต่างประเทศของภาคธุรกิจไทย